Luna (žurnāls)

Luna bija jaunās literatūras žurnāls, kurš iznāca no 1997. līdz 2004. gadam.

 Vēsture 
20. gs. 90. gadu beigās Rīgas Jauno literātu apvienības biedri izveidoja izdevumu, kurā būtu iespējams publicēt jauno autoru darbus. Žurnālu dibināja tā laika jaunie autori Jānis Elsbergs un Rūta Mežavilka. Žurnāla pirmie numuri iznāca izdevniecībā "Enigma" ar apakšvirsrakstu "Jaunās literatūras almanahs" vienreiz gadā. Pirmais numurs tika izdots 1997. gada septembrī, tajā publicēti 24 jauno autoru darbi. Pirmo numuru vākus veidojuši mākslinieki, kuri ir arī rakstnieki (Rūta Mežavilka, Andra Pūce, Māris Salējs, Anna Auziņa, Jānis Indāns).

2000. gadā almanahs "Luna" kļuva par žurnālu, kas iznāk divas reizes gadā, un līdzās literāriem darbiem publicēja arī recenzijas par jaunākajām grāmatām. Žurnāla veidošanā iesaistījās arī Māris Salējs, Kārlis Vērdiņš, Jānis Kalve un citi autori. Žurnāla izdošanu pārņēma izdevniecība "N.I.M.S".

Žurnālu veido galvenokārt tā latviešu literātu paaudze, kas ienāca literatūrā 20. gs. 90. gadu vidū un 21. gadsimta sākumā, daudziem no viņiem "Lunā" ir pirmās publikācijas. Žurnāla darbību apgrūtināja niecīgais finansējums un grūtības ar žurnāla izplatīšanu grāmatnīcās.

Lai arī žurnāla mērķis bija publicēt jauno autoru darbus, tajā dažkārt publicējās arī jau pazīstami autori (Inguna Jansone, Liāna Langa, Inta Čaklā u.c.), publicēti tika arī ārzemju literatūras darbi latviešu tulkojumos — piemēram, Bernāra Marijas Koltesa lugas "Rietumu krastmala" un "Kokvilnas lauku vientulībā", Virdžīnijas Vulfas stāsts "Spokainā māja", Senžona Pērsa, Georga Trākla un citu autoru dzeja.

2003. gadā Māris Salējs kļūst par vienīgo žurnāla redaktoru, tā izdošanu pārņem Rīgas jauno literātu apvienība, par žurnāla mākslinieku kļūst tekstgrupas "Orbita" dizaineris Vladimirs Leibgams. 2004. gadā pēc 13. numura izdošanas žurnāla darbība apstājas.

 Saturs 
 Numurs Gads  Autori 1  1997  Inga Ābele, Andris Akmentiņš, Ingmāra Balode, Ronalds Briedis, Evija Caune, Jānis Einfelds, Edmunds Frīdvalds, Jānis Kalve, Gatis Krūmiņš, Ieva Melgalve, Rūta Mežavilka, Jānis Elsbergs, Māris Salējs, Dace Sparāne u.c. 2  1998  Gatis Krūmiņš, Oskars Seiksts, Jānis Elsbergs, Inguna Jansone, Kārlis Vērdiņš, Simona Orinska, Inga Ābele, Evija Caune, Dace Sparāne, Edmunds Frīdvalds, Bernārs Marī Koltess u.c. 3  1999  Inga Ābele, Ingmāra Balode, Jānis Indāns, Gatis Krūmiņš, Juris Kunnoss, Marts Pujāts, Juoņs Ryučāns, Evija Caune, Jānis Einfelds, Inga Gaile, Rūta Mežavilka, Džeroms Rotenbergs u.c. 4  2000  Liāna Langa, Pēteris Draguns, Daina Tabūna, Marts Pujāts, Rūta Mežavilka, Jānis Kalve, Edmunds Frīdvalds, Margarita Perveņecka u.c. 5  2000  Māris Melgalvs, Ieva Roze, Marts Pujāts, Evija Caune, Franciska Cimare, "Orbita", Inta Čaklā u.c. 6  2001  Rūta Mežavilka, Kārlis Vērdiņš, Inga Gaile, Valentins Lukaševičs, poļu jaunā dzeja, Virdžīnija Vulfa, Franciska Cimare, Edmunds Frīdvalds, Evija Caune, Līga Seiksta, Alise Tīfentāle u.c. 7  2001  Inga Ābele, Līga Seiksta, Māris Salējs, Gregorijs Korso, Marts Pujāts, Edmunds Frīdvalds, Arvis Kolmanis, Oskars Seiksts u.c. 8  2002  Marts Pujāts, Ronalds Briedis, Georgs Trākls, Daina Tabūna, Laura Tabūna, Rūta Mežavilka, Jiri Ēlvests, Margarita Perveņecka, Tonija Morisone u.c. 9  2002  Pauls Bankovskis, Arno Jundze, Jo, Inga Gaile, Sen-Džons Perss, Toms Venclova, Rimands Ceplis, Edmunds Frīdvalds u.c. 10  2003  Valts Ernštreits, Ivans Golls, Rūta Mežavilka, Jānis Kalve, Marjus Ivaškevičus, Dereks Volkots, Jānis Joņevs, Māra Kalve, Ieva Melgalve, Jānis Plaudis u.c. 11  2003  Arvis Kolmanis, Kristīne Krūze, Erika Druņģīte, lietuviešu jaunā dzeja, Daina Tabūna, Stefans Ezra Dimiters, Artūrs Punte, Jānis Joņevs u.c. 12  2004  Andra Manfelde, Jeļena Šakure, Ieva Melgalve, Bernārs Marī Koltess, Dzintars Sodums, Jānis Steiks, e.e. kamingss, Viljams Karloss Viljamss, Sigits Paruļskis u.c. 13  2004  Pauls Bankovskis, Kikōne, amerikāņu minimālisma dzeja, Rūta Mežavilka, Iļja Stogoffs, Arnis Mincenhofs, H. D., Kurts Vonnegūts u.c.

 Raksti par žurnālu 
 Inguna Jansone. Luna: Jaunās literatūras almanahs? Karogs, 1998, Nr. 2. [Nr. 1]
 Undīne Adamaite. Kam spīdi, bālais mēnes? Fokuss, 1998, 13. augusts. [Nr. 2]
 Irbe Treile. Kas ir jaunā literatūra? Karogs, 1998, Nr. 10. [Nr. 2]
 Juris Silenieks. Varbūtējs ieskats nākotnes literatūrā. Jaunā Gaita, 2000, Nr. 223. [Nr. 3]
 Anda Kubuliņa. Šausmu konveijers — arī pie mums. Literatūra un Māksla Latvijā, 2000, 2. marts. [Nr. 3]
 Rūta Mežavilka. Autoriem ir tiesības publicēt...; Jānis Elsbergs. Luna, koncerti, slimības. Literatūra un Māksla Latvijā, 2000, 16. marts [atbilde A. Kubuliņai]
 Inguna Jansone. Kā Jansone nevarēja laikā uzrakstīt recenziju jeb Žurnāla "Luna" 3. numurs. Karogs, 2000, Nr. 5. [Nr. 3]
 Kārlis Vērdiņš. Jaunās literatūras žurnāls viedokļu krustugunīs. Rīgas Balss, 2000, 24. jūlijs.
 Juris Silenieks. Lunas draudze. Jaunā Gaita, 2001, Nr. 225. [Nr. 4]
 Inta Čaklā. Septiņas "Lunas". Karogs, 2002, Nr. 7. [Nr. 1-7]
 Juris Silenieks. Luna dilst un briest. Jaunā Gaita, 2002, Nr. 231. [Nr. 6, 7]
 Juris Silenieks. Pūtiens, kas atskan. Jaunā Gaita, 2003, Nr. 235. [Nr. 9, 10]
 Juris Silenieks. Vecmeistari un iesācēji. Jaunā Gaita, 2005, Nr. 1. [Nr. 12]

Kategorija:Latvijā izdotie žurnāli
Kategorija:Bijušie Latvijā izdotie žurnāli